
Viktige personer i sjuende bok

I Trondhjem

Margrete Storsve, 21 år, jordmor

 

Laura Brandt – Margretes tante og hybelvertinne i Lillegårdsbakken på Bakklandet, enke etter Jacob Brandt

Ulrik Brandt – Laura og Jacobs eneste sønn – gift med:

Karen Olsdatter Lia – barselpleierske fra Verdalen. Hun har barna Maren, Peder og Grete med avdøde Andreas Lia

 

Jonas Bakke – doktor ved E.C. Dahls fødestiftelse

 

Bertha Grue – forstanderinne og overjordmor ved E.C. Dahls fødestiftelse

Elise Rosengren – jordmor

Søster Anne Vollan – barnepleierske

Malmfrid Halsøen – nyansatt jordmor ved E.C. Dahls fødestiftelse

Sara Rosengren – søster til Elise Rosengren (Leah Moe), husholderske hos Jonas Bakke

Oda Hansdatter – arbeider i skjenkestuen «Den Gyldne Dråpe» i Fjordgaten

Gustav Svensson – nyansatt doktor ved E.C. Dahls fødestiftelse, god venn av Ulrik Brandt

Jon Lycke Bakke – Jonas’ sønn med avdøde Julie Lycke Bakke

Anton Schanke – direktør ved E.C. Dahls fødestiftelse

Sofie Storbakken – husholderske hos bankdirektør Viktor Thøgersen, tidligere          forlovet med Jonas Bakke

 

På Løten

Johan Storsve – distriktslege i Løten, Margretes far

Johanne Krokstibakken Ås – Margretes barndomsvenninne, gift med:

Lars Ås – odelsgutt på storgården Ås i Løten, Margretes tidligere kjæreste


Slik sluttet forrige bok:

Margrete våknet brått av at hun frøs. Forsiktig, for ikke å vekke Jonas, fikk hun strukket seg over skulderen hans og grepet tak i skjorten hans før hun forsøkte å bre den over dem begge. Han mumlet noe i søvne og la armen tungt over henne igjen. Hun smilte, varm om hjertet, og lot blikket gli rundt i den vesle koia. Det måtte ha blitt lysere, for nå skimtet hun de grå konturene av pinnestolen under gluggen. Var det morgen? Vinden hadde stilnet, og den eneste lyden hun klarte å høre utenfra, var hesten som stampet utålmodig i den hardpakkede snøen i bislaget.

«Jonas, du må våkne,» hvisket hun smilende og strøk ham varsomt over kløften i haken med pekefingeren.

«Hva?» Øynene hans gled opp.

«God morgen. Uværet er over. Du skal se vi finner gården nå som det er dagslys ute.» Hun frigjorde seg smilende fra den tunge armen som lå over brystet, og forsøkte å få fatt i blusen, som hadde havnet nede ved fotenden.

Han grep brått hånden hennes og trykket den mot leppene sine mens øynene hans ba om tilgivelse. «Beklager, det var min skyld … alt sammen. Jeg hadde jo lovet deg at vi skulle vente til vi var sikre på at det ikke ville skape problemer for deg.»

«Jonas, da,» smilte hun. «Det er da ingenting å be om forlatelse for. Jeg ville det like mye som deg, og jeg stanset deg jo ikke? Ingen vil noensinne få vite hva vi har gjort her i natt, og så snart bestyrelsen har bestemt seg for å revidere de håpløse vedtektene i reglementet, kan vi forlove oss.»

«Hysj,» sa han brått og så mot døren. «Det er noen utenfor!»

«Bare hesten,» sa hun leende og strøk ham langsomt over kinnet.

«Nei, det er noen som … snakker med hesten og …»

Mer rakk han ikke å si før det banket på døren. To harde slag, og så åpnet døren seg jamrende.

«Viktor mente at det var kommet folk til gards i natt under uværet, så da tenkte jeg kanskje at det skulle smake med litt varmt i kroppen …»

«Sofie!» hikstet Margrete og stirret lamslått mot skikkelsen som fylte døråpningen. «Hva gjør du her?»

«Ser man det, ja,» kom det giftig fra Sofie, mens de gråblå øynene ble til to smale streker og hun tydelig tok inn synet av Jonas og Margrete. «Det er altså kjentfolk som har tatt seg inn i veslestua i natt?»


Kapittel 1

Jonas stirret mot skikkelsen i døråpningen. Det bølget ubehagelig gjennom kroppen, og kaldsvetten fikk huden til å nuppe seg. I sidesynet så han at Margrete krøp sammen bak ham med fellen trukket opp til nesen.

«Sofie. La meg få forklare,» begynte han insisterende. «Det er slett ikke slik at vi …»

«Å, spar meg for detaljene, er du snill.» Sofie kastet på det mørkeblonde håret og plasserte matbrettet på en skammel ved døren. «Jeg er da ikke dum, Jonas. Dere er begge halvnakne og har tydeligvis tilbrakt natten i samme seng. Jeg husker jo selv hvor lett det var å få deg myk som smør mellom lakenene. Du trengte ikke så mye tid på å overtales, for å si det sånn.» Sofie brast i en trillende latter mens hun utstudert snurret en hårlokk rundt fingeren.

«Hvorfor er De her?» Stemmen til Margrete var hes og bar knapt gjennom rommet.

«Bankdirektør Viktor Thøgersen er på julebesøk hos søsteren sin her på Storås, og jeg har allerede rukket å bli en av hans mest fortrolige blant tjenestefolket. Det var en selvfølge for ham at jeg skulle være med. Denne koia hører forresten Storås til. Dere var kanskje ikke klar over det?»

«Nei, men vi var helt nødt til å ta oss inn her for å få ly i natt,» sa Jonas med tilkjempet ro. «Sleden kjørte seg fast på vei fra Tømmerdalen, og vi … kunne ha frosset i hjel der ute i snøstormen.»

Sofie studerte dem med smale øyne. «Dere fant bare én måte å holde varmen på, da, skjønner jeg? Vel … det er mulig overjordmoren ikke vil se på det på samme måte.»

«Du har da ingenting å gjøre med hverken stiftelsen eller Bertha Grue mer!» Jonas hørte selv at stemmen var skarp.

«Mor og overjordmoren er svært gode venninner. Har du glemt det, vennen min?» Sofies innyndende smil fikk det til å stramme seg i magen. «Dessuten har Viktor … jeg mener … bankdirektøren en viktig plass i stiftelsens bestyrelse. Han låner nok øre til meg om jeg forteller ham at dere har brutt reglementet. Og når direktøren får vite det …»

«Det kan du ikke mene!» Jonas bøyde seg frem og så på henne med forargelse i blikket. «Er du virkelig så infam? Dette vil ramme Margrete, ikke meg!»

Sofie trakk på skuldrene. «Å, du vil nok kjenne det, du også. Og reglementet er til for å følges. Jeg mistet selv arbeidet av samme grunn en gang i tiden, så hvorfor skal Margrete slippe billigere unna?»

Jonas husket hvor fortvilet Sofie hadde vært da hun kom til ham og ba om å få arbeid som hushjelp, og hvor synd han hadde syntes på henne da hun fortalte om hvordan medisinstudent Elias Hole hadde forgrepet seg på henne. Nå festet han ikke lenger noen lit til den historien, og overjordmoren hadde i alle fall aldri trodd på Sofies uskyld. Jonas gremmet seg fortsatt over hvordan Elias hadde presset ham til å skrive en god attest, men i det minste hadde medisinstudenten forlatt stiftelsen og reist tilbake til Kristiania uten å lage noe mer oppstyr. Elias var virkelig skruppelløs, men Sofie hadde vist seg ikke å være et hår bedre.

«Jeg må nesten gå. De venter på meg inne. Jeg lovte fru Storås å servere under juledagsfrokosten; dessuten må jeg hjelpe direktøren med å pakke. Han skal videre allerede i kveld.» Sofie så på dem med en overlegen mine. «Dere får kose dere med kaffen og lefserullene.» Hun nikket kort mot brettet på skammelen før hun snudde seg og forsvant.

Idet døren lukket seg bak Sofie, slo Margrete hendene for ansiktet. «Å kjære,» hulket hun sårt. «Hva skal jeg gjøre nå?»

Instinktivt la han armene om henne og trakk henne inntil seg. Hjertet hans banket fremdeles hardt og heftig av sinne over det Sofie hadde sagt. Nå måtte han holde hodet kaldt og gjøre alt i riktig rekkefølge. Den første innskytelsen var å beskytte Margrete mot alt vondt, forsikre henne om hun var trygg …

«Kjæreste Margrete min, du trenger ikke å gjøre noe alene lenger. Vi er to om dette, og sammen vet jeg at vi kan klare hva som helst.» Han la kinnet mot håret hennes.

«Mener du det, Jonas?» Hun løftet hodet og så på ham med tårevåte øyne, og aldri hadde han sett henne så vakker. De nøttebrune øynene og det lange, mørke håret som omkranset de blussende kinnene, fikk det til å strømme varmt gjennom hele ham.

«Ja. Jeg skulle så inderlig ønske at jeg kunne fri til deg her og nå, og så rope det ut til hele verden hvis du svarte ja og ville ha meg,» sa han stille og strøk henne varsomt over kinnet. «Men nå er det vel viktigere enn noen gang at vi holder oss så langt fra hverandre som mulig?»

Margrete nikket mot den nakne skulderen hans. «Men hvordan skal det gå når overjordmoren får høre Sofies historie? Hvis Bertha Grue får så mye som et fnugg av mistanke om at du og jeg har noe sammen, mister jeg arbeidet,» hvisket hun.

«Det tror jeg ikke vil skje,» forsikret Jonas med så mye trygghet som han kunne klare å oppdrive. «Overjordmoren er kanskje fortsatt på vennskapelig fot med Sofies mor, men Sofie selv har hun ikke mye til overs for. Jeg skal sørge for å komme Sofie og sladringen hennes i forkjøpet. Det at vi måtte søke ly sammen for å redde livet, vil vel alle ha forståelse for. Så får vi begge stå på vårt om at det ikke skjedde noe usømmelig her.»

Margrete nikket igjen, og Jonas syntes hun virket noe mer fortrøstningsfull. Han fortsatte optimistisk: «Det er bare to uker til bestyrelsen skal møtes for å stemme over forslaget mitt til reglementsendring. Når det blir vedtatt at det ikke lenger skal være et krav at jordmødrene ved E.C. Dahls skal være ugifte, kan vi gifte oss, og da kan hverken Sofie eller all verdens sladder lenger skade oss.»

«Så fremt jeg ikke har fått sparken for usømmelig oppførsel før det,» sa Margrete dystert.

«Nei, vi må tviholde på at det ikke skjedde noe av romantisk art her i natt,» gjentok Jonas. «Denne overnattingen skjedde kun av nødvendige hensyn. Og vi må være flinke til å holde avstand i tiden fremover. Jeg vil ikke at du skal oppgi arbeidet for min skyld, og det vil være fryktelig bittert dersom du skulle bli avskjediget nå rett før årsmøtet.»

Margrete nikket tankefullt. «Men det er jo uansett ikke sikkert bestyrelsen vil vedta endringen. Sofie sa jo rett ut at hun har tenkt å vende bankdirektør Thøgersen mot deg.»

«Hun har vel alltid hatt høye tanker om seg selv og sin egen betydning. Hun er jo bare tjenestepiken hans,» sa Jonas så selvsikkert han kunne.

«Hun kalte ham Viktor,» sa Margrete lavt. «Så det virker som de er på fornavn allerede. Hun pleier jo å få til det hun vil, den godeste Sofie …»

Han kjente et vondt stikk inni seg. Margrete hadde rett i at Sofie tok det hun ville ha, det hadde han selv smertelig erfart.

«Pokker heller,» sa han oppbrakt. «Du skal se at hun er mer enn en betrodd husholderske. Direktør Thøgersen er enkemann og har mer penger, makt og posisjon enn du og jeg kan ane konturene av. Det at Sofie følger med ham hit til søsteren hans på Storås for å feire jul, er vel mer enn hva som kan forventes av en vanlig husholderske.»

Han ristet av seg ubehaget og grep hånden hennes. «Men blås i henne, kjære deg. Jeg skal oppsøke direktør Schanke allerede i dag og komme snakket til Sofie i forkjøpet, du skal ikke være redd for det. Schanke vil informere Bertha Grue om at vi ble tvunget til å søke ly sammen, og da vil hun bli nødt til å godta det. Når det gjelder avstemningen, er vi ikke avhengige av bankdirektør Thøgersen. Jeg har direktør Schanke og andre av bestyrelsens medlemmer med meg allerede. Grosserer Madsen er min venn, og jeg mener overrettssakfører Schrøder har en kone som hjelper ham på kontoret, så jeg regner med å ha begge på min side i denne saken.»

Bortsett fra grosserer Madsen, som han slo av en prat med nå og da, hadde Jonas kun hilst på de tre andre medlemmene i bestyrelsen da han viste dem rundt på kontrollstasjonen under den høytidelige åpningen som hadde funnet sted i begynnelsen av juni. Selv satt han ikke i E.C. Dahls stiftelses bestyrelse, men i dagene frem mot årsmøtet skulle han personlig oppsøke bestyrelsens medlemmer – én etter én – og forberede dem på hvor viktig det var å endre det gammeldagse reglementet med tanke på tiden de levde i, og fremtiden for en av landets ypperste fødeklinikker.

«Jeg håper du har rett,» sa hun usikkert.

«Kjære Margrete,» sa han og tok hendene hennes i sine. «Jeg skal få til dette. Vi skal få hverandre, og vi skal begge beholde arbeidet vårt. Det blir tungt en stund fremover, men savnet vil bli lettere å bære dersom vi tenker på at vi siden skal få være sammen resten av livet. Stoler du på meg?»

Margrete så ham dypt inn i øynene. «Selvfølgelig gjør jeg det.»

En time senere kunne Margrete og Jonas ta farvel med kusken på Storås, gården der bankdirektørens søster var husfrue, og sende hest og slede i retur til Tømmerdalen. Jonas hadde til slutt måttet svelge stoltheten og be om assistanse fra stalldrengen på gården for å få gravd løs sleden fra snøfonnen, og drengen hadde deretter kjørt dem helt til E.C. Dahls stiftelse før han lovte å returnere til Tømmerdalen med gamp og slede og takke Hans Holtan for lånet.

«Uff, jeg gruer meg for å gå inn og møte de andre,» sa Margrete da de sto på trappen utenfor stiftelsen. De passet på å holde anstendig avstand i tilfelle noen skulle se dem. «Tenk om ryktene allerede har nådd overjordmoren?»

«Det er i alle fall helt umulig,» forsikret Jonas. «Telefonlinjene ligger fremdeles døde, vet du. Dessuten er det ennå tidlig, og overjordmoren er ikke tilbake før i morgen. Ingen vet noe, Margrete.» Han smilte. «Fort deg inn nå, så du ikke blir syk. Allerede i ettermiddag skal jeg avlegge direktør Schanke et besøk og forberede ham på at det kan komme ham for øre at vi har brutt reglementet. Jeg skal forklare ham om snøstormen og sleden som satte seg fast, at vi rett og slett var i en nødssituasjon og ikke hadde annet valg enn å ligge i samme seng for ikke å fryse i hjel. Han vil ikke tro på andre historier når jeg har fortalt ham min versjon.»

Margrete nikket mens hun så ned.

«Og så snakkes vi mer senere … om oss,» hvisket han.

Hun så opp, og de brune øynene fyltes av varme og forventning. «Det gleder jeg meg til,» sa hun lavt.

Samme ettermiddag

Direktør Anton Schanke feiret julehøytiden i eneboligen i Øvre Allé på Singsaker, og da Jonas steg av hestedrosjen utenfor den fasjonable villaen, så han at det lyste varmt og innbydende fra de store vinduene som vendte ut mot gaten. Holdt direktøren juleselskap, kanskje? Det var kanskje ikke regnet som god folkeskikk å troppe opp uanmeldt 1. juledag, men det fikk stå sin prøve.

«Men i alle dager, doktor Bakke, har det skjedd noe nede på stiftelsen?» Anton Schanke løsnet damaskservietten han hadde stukket innenfor skjortesnippen, og ble stående i døråpningen og se forvirret og bekymret på Jonas.

«Signe julefreden,» bukket Jonas høflig og løftet på hatten. «Ingen fare, direktør Schanke, jeg er her for å snakke med Dem om noe av personlig art. Jeg beklager virkelig at jeg kommer ubeleilig, men det haster litt.»

«Nå, De får stige innenfor, doktor Bakke. Vi er akkurat ferdige med middagen, og litt tid kan jeg vel alltids avse.» Direktøren holdt døren åpen for ham.

«Takk,» bukket Jonas beskjemmet.

Jonas registrerte tankefullt at Anton Schanke var en smule ustø på føttene da han gikk foran ham gjennom hallen og videre inn i det som måtte være herskapshusets bibliotek. Fulle bokhyller kledte veggene fra gulv til tak, og midt i værelset sto det tre dype chesterfieldstoler rundt et ovalt bord i mahogni. Den eiendommelige, gode lukten av gamle bøker, støv og trykksverte nådde neseborene hans og fikk pulsen til å roe seg.

De rødmussete kinnene og de blanke øynene til direktør Schanke kunne, i tillegg til den noe ustøe gangen, tyde på at han hadde tatt godt for seg av julens flytende godsaker til middagen, men det ville kanskje bare være en fordel at direktøren var i godlune.

«Jeg kan vel få by Dem på en liten sigar, doktor?» Anton Schanke var allerede på vei bort til pipebordet i hjørnet av finstuen, der sigarskrinet i sølv tronet på den blanke bordflaten. «Disse fikk jeg av min kjære hustru til jul. Håndrullede, prima vare!»

Jonas våget ikke annet enn å takke ja og forsyne seg.  «Jeg beklager virkelig at jeg avbrøt Dem midt i middagen, herr direktør.»

«Nei, nei, vi er ferdige med maten, som sagt, og det er bare min familie til stede. Jeg hadde nå uansett tenkt å trekke meg tilbake for en sigar og en dram.» Schanke ga tegn til at Jonas skulle ta plass ved bordet, og satte seg også selv.

«Jeg skal gå rett på sak,» sa Jonas og bøyde seg frem mot direktør Schanke for å få fyr på sigaren. Han hostet diskré bak håndbaken. Sigarrøyking var så absolutt ikke noe han drev med til hverdags.

Direktør Schanke blåste langsomt en grå sky opp mot takhvelvingen og tok til å studere hvordan røyken løste seg sakte opp og ble borte. «Ja vel?» kom det så. «Kom med det, doktor Bakke, jeg er lutter øre.»

Jonas kjente at hjertet slo fortere, og kremtet. «Jeg er temmelig sikker på at det snart vil komme Dem visse rykter for øre –  ondsinnet sladder som kan skade en av jordmødrene her ved stiftelsen.»

Direktør Schanke rynket brynene mens han skjøv et velfylt drammeglass over bordet mot Jonas. Jonas takket og tok en liten sup av den gylne væsken før han trakk pusten dypt. «Jeg var ute på en fødsel i natt … sammen med jordmor Margrete Storsve. Vi ble overrasket av snøstormen på vei tilbake fra Tømmerdalen på Byneset og måtte søke ly i en ubebodd koie til været hadde løyet såpass at vi kunne fortsette til stiftelsen.»

«Jaha? Ja, det forstår jeg jo selvsagt. Jeg tror neimen ikke jeg har sett maken til uvær siden det året min far arbeidet som kirketjener i Havstein kirke og måtte grave tunnel frem til kirkedøren gjennom all snøen for at gamleprosten skulle få avholdt julegudstjenesten.»

Jonas nikket og smilte stivt. «At jordmoren og jeg tilbrakte halve natten sammen innenfor de samme fire veggene, kan få ryktene til å gå. Derfor så jeg det som nødvendig å fortelle Dem det hele for å komme sladderen i forkjøpet.»

Direktør Schanke klødde seg ettertenksomt i pannen før han så alvorlig på Jonas. «De er engstelig for punktet i reglementet om forbud mot samkvem mellom de ansatte? Forstår jeg Dem riktig?»

Jonas nikket. «Så kan jeg be Dem om at De ikke låner øre til slik sladder? Og at De tar en prat med overjordmoren, slik at heller ikke hun vil feste lit til ryktene?»

Direktør Schanke betraktet Jonas med smale øyne. «Hva jeg velger å tro på, er uten betydning her, eller hva? Det er hva overjordmor Bertha Grue vil gjøre om disse ryktene når henne, De er bekymret for, ikke sant?»

Jonas nikket beklemt.

«Bertha Grue står helt fritt til å avskjedige jordmoren om hun mener at jordmoren har brutt reglementet. Den saken er klinkende klar, doktor Bakke.»

Jonas svelget tørt og tok så en stor slurk av drammeglasset. Den gylne væsken brant nedover strupen og hele veien ned til den sørgelig tomme magesekken. Det hadde vært travelt på stiftelsen, og mat hadde ikke blitt prioritert i dag. I tillegg til et par tørre kjeks var det eneste han hadde fått i seg, de påsmurte lefserullene Sofie hadde satt igjen i koia samme morgen. Nå hadde imidlertid den tidligere sultfølelsen forsvunnet og blitt erstattet av noe som lignet kvalme.

«Så De vil ikke engang forsøke å snakke med overjordmoren dersom hun avskjediger frøken Storsve, den dyktigste jordmoren vi har her på stiftelsen?»

«Det er korrekt oppfattet, doktor Bakke.» Anton Schanke grep drammeglasset og sank tilbake mot den myke seteryggen med et sukk.

«Kan De ikke bare referere til samtalen vi har hatt her i ettermiddag og si at hendelsen ikke gir grunn til oppsigelse? Bertha Grue hører jo på Dem, herr direktør!»

Jonas visste at han gikk for langt, men han var desperat etter å redde Margrete, og direktør Schanke virket direkte uvillig til å hjelpe.

«Dette bør De selv legge frem for overjordmoren siden det er så viktig for Dem,» sa direktør Schanke avmålt, «og nå må jeg nesten gå tilbake til min familie. Takk for visitten, doktor Bakke.» Direktør Schanke reiste seg og rakte ham hånden.

Jonas var nedslått da han forlot direktør Schankes herskapsvilla. Han hadde ikke annet valg enn å oppsøke overjordmoren i morgen tidlig og fortelle henne det samme som han nettopp hadde fortalt direktør Schanke. Det ville bli en ubehagelig samtale, men slik fikk det bare bli. Mens han funderte på hvordan han skulle ordlegge seg på best mulig måte, bega han seg på hjemvei til Elvegaten, der lille Jon og frøken Sara ventet. Heldigvis hadde han fått feire julaften sammen med sønnen og sett ham vel til sengs før han hadde måttet reise ut til Tømmerdalen natten før. Den erkjennelsen lettet samvittigheten noe for at han hele denne dagen hadde vært opptatt med arbeidet sitt.

